Tuoreen tutkimuksen mukaan arviolta 50 - 60 miljoonaa pakistanilaista käyttää todennäköisesti pohjavettä, jonka arseenipitoisuus ylittää viisinkertaisesti Maailman terveysjärjestön WHO:n suosittelemat rajoitukset.

- Tämä on hälyttävän korkea luku, joka osoittaa tarpeen testata kaikki juomavesilähteet Indusjoen laaksossa, tutkimusta johtanut geofyysikko Joel Podgorski kertoo uutistoimisto AFP:lle.

Arseeni on ympäristössä luonnostaan esiintyvä myrkyllinen raskasmetalli. Säännöllinen arseenipitoisen veden juominen altistaa keuhkosyövälle sekä sydän- ja ihosairauksille.

Science Advances -tiedelehdessä julkaistu tutkimus perustuu 1 200 pohjavesinäytteeseen, jotka kerättiin eri puolilta Pakistania. Näytteiden pohjalta tutkijat kehittivät laskentamallin, joka ennustaa arseenin jakautumisen koko maassa.

Tutkimuksen mukaan Pakistanin eteläosissa veden arseenipitoisuudet ylittävät jopa 20-kertaisesti WHO:n suosittelemat rajoitukset.

Tutkijat eivät ole varmoja siitä, mikä selittää arseenin korkean määrän pohjavedessä. Yhden teorian mukaan runsas keinokastelu maanviljelyssä vaikuttaa asiaan. Tutkituilla alueilla viljellään paljon riiisiä, vehnää ja puuvillaa.

Tutkimusta johtaneen Podgorskin mukaan vesinäytteitä tarvitaan lisää, jotta mahdollinen yhteys keinokasteluun voidaan selvittää ja nyt esitetty laskentamalli todentaa.

Lähteet: AFP

Artikkelia korjattu 24.8.2017 kello 12:40. Muutettu sana arseeni. Alkuperäisessä versiossa kirjoitettiin arsenikista.